Nota informativă

la proiectul Legii cu privire la modificare şi completarea

Legii nr. 100-XV din 26 aprilie 2001 privind actele de stare civilă

	Numele iniţiatorului şi a autorului, precum şi a participanţilor la elaborarea proiectului

	Proiectul de lege cu privire la modificare şi completarea Legii nr. 100-XV din 26 aprilie 2001 privind actele de stare civilă este elaborat de către Ministerul Justiţiei, în colaborare cu Serviciul Stare Civilă.

	Argumentarea necesităţii de reglementare

	Prezentul proiect de a fost elaborat în vederea asigurării funcţionalităţii articolelor 29 şi 30 ale Legii nr. 100-XV din 26 aprilie 2001 privind actele de stare civilă şi înlăturarea impedimentelor la implementarea acesteia generate de modificările şi completările operate în baza Legii nr. 49 din 22 martie 2012.

Potrivit redacţiei actuale a art. 29 a Legii nr. 100-XV din 26 aprilie 2001, actul de naştere nu conţine rubrica „apartenenţa etnică” a titularului. În pofida acestui fapt, alineatul (4) al aceluiaşi articol reglementează dreptul titularului actului la autoidentificare etnică odată ce a împlinit vîrsta de 16 ani. 
În  lipsa rubricii respective, funcţionarul va fi în imposibilitate să completeze actul de naştere cu informaţia privind naţionalitatea sau apartenenţa etnică, iar titularul să-şi probeze apartenenţa la o naţiune sau grup etnic în baza certificatului său de naştere.  

Dificultăţi în aplicare va cunoaşte şi sintagma legiuitorului „Naţionalitate şi/sau apartenenţa etnică”, or, semnificaţia acestor două noţiuni exclude ipoteza apartenenţei persoanei unei naţiuni concomitent şi unui grup etnic. 

Proiectul vine să optimizeze conţinutul actului şi certificatului de naştere prin excluderea naţionalităţii şi apartenenţei etnice a părinţilor copilului. Conceptual, actul şi certificatul de naştere au menirea să probeze naşterea unei persoane de către persoane concrete şi să furnizeze date aferente faptului juridic al naşterii şi înregistrării de stat. Astfel, prezenţa informaţiei privind apartenenţa la o naţiune sau grup etnic a părinţilor în actul de naştere al copilului nu-şi găseşte  justificare. 

Rămînînd în acest context, menţionăm că, atît timp cît apartenenţa etnică sau naţionalitatea părinţilor va figura în actele şi certificatele lor de naştere, este inutil şi inoportun să fie repetate aceleaşi date şi în actul şi certificatul de naştere al copilului. De asemenea, modificarea apartenenţei etnice/naţionalităţii în actul de naştere al părintelui va atrage obligaţia operării modificărilor la rubrica corespunzătoare (naţionalitatea/apartenenţa etnică a părinţilor) şi în actul de naştere al copilului. În consecinţă, cheltuielile familiei minorului/minorilor vor creşte semnificativ odată cu perfectarea certificatelor de naştere ale membrilor săi, iar titularul major al actului de naştere va fi nevoit să solicite perfectarea certificatului său de naştere ori de cîte ori părinţii vor decide să-şi modifice naţionalitatea/apartenenţa etnică.

 

	Scopul şi obiectivele urmărite prin adoptarea actului normativ

	Obiectivul principal urmărit în urma adoptării prezentului proiect de lege constituie asigurarea exercitării dreptului persoanei la autoidentificare, prin oferirea posibilităţii de a decide unipersonal asupra naţionalităţii sau apartenenţei etnice care urmează a fi înscrisă, la dorinţa persoanei, în actul de stare civilă respectiv.

	Fundamentarea economico-financiară

	Întru realizarea prevederilor Legii s-a estimat numărul formularelor de certificate de naştere de tip nou, necesar a fi tirajat (pentru un an de zile), aproximativ 450 000 formulare, cuantumul pentru cantitatea estimată fiind de 225 000 lei; cantitatea formularelor extraselor de pe actul de naştere reprezintă 55 000 unităţi, iar suma necesară alocată ar fi de 27 500 lei, şi un număr de 90 000 exemplare de acte ne naştere, cheltuielile estimate pentru tirajarea acestora fiind de 90 000 lei. Suma totală a cheltuielilor estimate pentru confecţionarea formularelor de tip nou constituie 342 500 lei, surse prevăzute în planul de finanţare şi planul de achiziţii publice al Serviciului Stare Civilă pentru anul 2013.  

	Rezultatele expertizei juridice

	Proiectul este compatibil cu prevederile actelor legislative şi normative care reglementează domeniul în cauză şi corespunde exigenţelor tehnicii legislative.

	Descrierea constatărilor expertizei anticorupţie

	În rezultatul efectuării expertizei anticorupţie a proiectului de faţă s-a constatat că proiectul nu conţine reglementări care pot favoriza corupţia.

	Respectarea transparenţei în procesul decizional

	Proiectul Legii cu privire la modificare şi completarea Legii nr. 100-XV din 26 aprilie 2001 privind actele de stare civilă este plasat pe pagina web a Ministerului Justiţiei, compartimentul Transparenţa decizională, directoriul Proiecte de acte normative remise spre examinare Guvernului.

	Coordonarea cu organele interesate

	Proiectul a fost remis pentru avizare organelor interesate, inclusiv  Ministerul ui Afacerilor Interne, Ministerului Finanţelor, Ministerului Economiei, Ministerului Muncii, Protecţiei Sociale şi Familiei, Biroului Naţional de Statistică, Ministerului Tehnologiei Informaţiei şi Comunicaţiilor care au comunicat lipsa de obiecţii vizavi de prevederile acestuia, iar propunerile formulate au fost luate în consideraţie în măsura pertinenţei, fapt demonstrat în sisteza propunerilor şi obiecţiilor.

